ງານສະເຫຼີມສະຫຼອງວັນຄົບຮອບ 30 ປີຂອງການສ້າງຕັ້ງແຂວງໄຫຫຼຳແລະປະກາດສ້າງເປັນເຂດເສດຖະກິດພິເສດໃຫຍ່ທີ່ສຸດຂອງຈີນ ໄດ້ຈັດຂຶ້ນຢູ່ຫໍສະພາປະຊາຊົນແຂວງໄຫຫຼຳໃນວັນທີ 13 ເມສານີ້ ໂດຍທ່ານສີຈິ້ນຜິງ ເລຂາທິການໃຫຍ່ສູນກາງຈີນ, ປະທານປະເທດ, ປະທານຄະນະກຳມະການການທະຫານສູນກາງຈີນ ເຂົ້າຮ່ວມ ທັງກ່າວປາໄສທີ່ສຳຄັນໃນກອງປະຊຸມ ໂດຍເນັ້ນວ່າ: ໃນຂະບວນການແຫ່ງການສູ້ຊົນສ້າງສັງຄົມອີ່ມໜຳສຳລານໃນໄລຍະສຸດທ້າຍໃຫ້ສຳເລັດຢ່າງຮອບດ້ານ ແລະ ຍາດເອົາໄຊຊະນະອັນຍິ່ງໃຫຍ່ຂອງສັງຄົມນິຍົມທີ່ມີສີສັນພິເສດຂອງຈີນໃນຍຸກໃໝ່ນັ້ນ, ເຂດເສດຖະກິດພິເສດບໍ່ພຽງແຕ່ຈະຕ້ອງສືບຕໍ່ສ້າງແລະປະຕິບັດຕໍ່ໄປເທົ່ານັ້ນ, ແຕ່ຍັງຈະຕ້ອງປະຕິບັດໃຫ້ດີກວ່າເກົ່າ ແລະ ໃຫ້ມີລະດັບສູງກວ່າເກົ່າອີກ.
ແຂວງໄຫຫຼຳ ຕັ້ງຢູ່ສົ້ນໃຕ້ສຸດຂອງຈີນ, ເປັນຈຸດທີ່ຕັ້ງທາງພູດສາດທີ່ມີເອກະລັກພິເສດ, ມີສິ່ງແວດລ້ອມຊີວະພາບທີ່ດີທີ່ສຸດໃນທົ່ວປະເທດ ທັງເປັນເຂດເສດຖະກິດພິເສດທີ່ໃຫຍ່ທີ່ສຸດຂອງຈີນ.
ທ່ານສີຈິ້ນຜິງ ຊີ້ໃຫ້ເຫັນວ່າ: "ແຂວງໄຫຫຼຳມີທ່າແຮງພິເສດທີ່ກາຍເປັນເຂດທົດລອງການປະຕິຮູບ ແລະເປີດປະຕູສູ່ພາຍນອກຂອງຈີນ, ຕ້ອງຍຶດໝັ້ນໃຫ້ບຸລິມະສຸດຕໍ່ການເປີດປະຕູສູ່ພາຍນອກ, ປະຕິບັດຍຸດທະສາດເປີດປະຕູສູ່ພາຍນອກທີ່ຕັ້ງໜ້າກວ່າເກົ່າ ແລະເປັນເຈົ້າການກວ່າເກົ່າອີກ, ເລັ່ງລັດສ້າງໂຄງປະກອບໃໝ່ຂອງເສດຖະກິດແບບເປີດກວ້າງ ແລະຊຸກຍູ້ໃຫ້ກໍ່ຕົວເປັນສະຖານະການໃໝ່ການເປີດປະຕູສູ່ພາຍນອກຢ່າງຮອບດ້ານ.
ທ່ານສີຈິ້ນຜິງ ປະກາດວ່າ: ສູນກາງພັກຕັດສິນໃຈສະໜັບສະໜູນການສ້າງທົ່ວເກາະໄຫຫຼຳໃຫ້ເປັນເຂດທົດລອງການຄ້າເສລີ, ສະໜັບສະໜູນໄຫຫຼຳຄົ້ນຄວ້າ ແລະຊຸກຍູ້ການສ້າງທ່າກຳປັ່ນການຄ້າເສລີທີ່ມີສີສັນພິເສດຂອງຈີນຢ່າງໜັກແໜ້ນ, ວາງນະໂຍບາຍ ແລະສ້າງລະບົບລະບຽບການຂອງທ່າກຳປັ່ນການຄ້າເສລີ ໂດຍແບ່ງເປັນຫຼາຍບາດກ້າວ ແລະຫຼາຍໄລຍະ ນີ້ແມ່ນສູນກາງພັກທຳການຕັດສິນນະໂຍບາຍທີ່ສຳຄັນ ໂດຍເລັງໃສ່ສະພາບລວມຂອງການພັດທະນາພາຍໃນແລະຕ່າງປະເທດ ທັງຄົ້ນຄວ້າຢ່າງເລິກເຊິ່ງ, ພິຈາລະນາ-ປະສານສົມທົບຢ່າງມີແຜນການ ແລະວາງແຜນຕາມຫຼັກວິທະຍາສາດ ແມ່ນມາດຕະການສຳຄັນທີ່ສະແດງໃຫ້ເຫັນເຖິງຄວາມຕັດສິນໃຈຂອງຈີນໃນການເປີດກວ້າງການເປີດປະຕູສູ່ພາຍນອກ ແລະຕັ້ງໜ້າຊຸກຍູ້ຂະບວນການເສດຖະກິດໂລກາພິວັດ."
ທ່ານສີຈິ້ນຜິງກ່າວວ່າ: ການສ້າງທ່າກຳປັ່ນການຄ້າເສລີຢູ່ໄຫຫຼຳຕ້ອງສະແດງໃຫ້ເຫັນເຖິງສີສັນພິເສດຂອງຈີນ, ສອດຄ່ອງກັບສະພາບຄວາມຈິງຂອງຈີນ. ພວກເຮົາຍິນດີຕ້ອນຮັບນັກລົງທຶນທົ່ວໂລກມາລົງທຶນຢູ່ໄຫຫຼຳ, ມີສ່ວນຮ່ວມໃນການສ້າງທ່າກຳປັ່ນການຄາເສລີໄຫຫຼຳຢ່າງຕັ້ງໜ້າ, ຮ່ວມກັນຊົມໃຊ້ໂອກາດພັດທະນາຂອງຈີນ ແລະຊົມໃຊ້ຜົນການປະຕິຮູບແລະເປີດປະຕູສູ່ພາຍນອກຂອງຈີນ.
ທ່ານສີຈິ້ນຜິງກ່າວເນັ້ນວ່າ, ໄຫຫຼຳຕ້ອງພະຍາຍາມສຸດຂີດເພື່ອແກ້ໄຂຄວາມບົກຜ່ອງດ້ານໂຄງປະກອບແລະກົນໄກ, ປົດປ່ອຍແລະພັດທະນາກຳລັງການຜະລິດຂອງສັງຄົມຢ່າງບໍ່ຢຸດຢັ້ງ. ຕ້ອງຈັດສັນຊັບພະຍາກອນຕ່າງໆຕາມຫຼັກວິທະຍາສາດ, ເລັ່ງລັດຊຸກຍູ້ການປະຕິຮູບໂຄງປະກອບແລະກົນໄກທີ່ເຮັດໃຫ້ການພັດທະນາຕົວເມືອງແລະຊົນນະບົດເຊື່ອມໂຍງເຂົ້າກັນ, ໂຄງປະກອບຊັບພະຍາກອນມະນຸດ, ໂຄງປະກອບການເງິນແລະພາສີ, ໂຄງປະກອບແບ່ງປັນລາຍຮັບ ແລະລັດວິສາຫະກິດ, ສະໜັບສະໜູນໄຫຫຼຳສ້າງຕັ້ງຕະຫຼາດພະລັງງານສາກົນ, ການຂົນສົ່ງທາງທະເລ, ສິນຄ້າລາຍໃຫຍ່, ສິດທິຕໍ່ຊັບສິນ, ສິດຫຸ້ນສ່ວນ, ສິດລະບາຍກາກບອນດີອອກຊິດແລະອື່ນໆ ເພື່ອສ້າງເປັນລະບົບລະບຽບການທີ່ສຸກງອມກວ່າເກົ່າແລະໝັ້ນທ່ຽງກວ່າເກົ່າ.
ທ່ານສີຈິ້ນຜິງຊີ້ອອກວ່າ, ໄຫຫຼຳຕ້ອງພັດທະນາອຸດສາຫະກຳຂໍ້ມູນຂ່າວສານແລະເຕັກເນັກຮຸ່ນໃໝ່ ແລະເສດຖະກິດດີຈິຕອນຢ່າງຕັ້ງໜ້າ, ຊຸກຍູ້ໃຫ້ອິນເຕິເນັດ, IOT, ຖານຂໍ້ມູນໃຫຍ່, ການນຳທາງດ້ວຍດາວທຽມ ແຫ່ງຫຸ່ນຍົນອັດສະລິຍະເຊື່ອມໂຍງກັບເສດຖະກິດຮູບປະທຳຢ່າງເລິກເຊິ່ງ. ສ້າງຕັ້ງເຂດສາທິດປະດິດສ້າງແລະສ້າງທຸລະກິດນອກຝັ່ງສາກົນໄຫຫຼຳ. ຕ້ອງຍົກສູງລະດັບການຫັນເປັນອິນເຕີເນັດແລະຄວາມສະມາດຂອງພື້ນຖານໂຄງລ່າງ, ເພີ່ມສາຍການບິນສາກົນຈາກໄຫຫຼຳໄປປະເທດທີ່ເປັນຕະຫຼາດນັກທ່ອງທ່ຽວທີ່ສຳຄັນໃນທົ່ວໂລກໂດຍກົງ. ຕ້ອງປະຕິບັດນະໂຍບາຍຊື້ເຄື່ອງປອດພາສີທີ່ເປີດກວ້າງແລະສະດວກກວ່າເກົ່າ, ເຮັດໃຫ້ນະໂຍບາຍດັ່ງກ່າວກວມເອົານັກທ່ອງທ່ຽວທີ່ຈະອອກຈາກໄຫຫຼຳ, ຊຸກຍູ້ໃຫ້ການທ່ອງທ່ຽວທົ່ວໄຫຫຼຳພັດທະນາກ່າວໄປໜ້າ. ຕ້ອງພັດທະນາກະສິກຳທີ່ມີສີສັນພິເສດເຂດຮ້ອນແລະມີປະສິດທິຜົນສູງໃຫ້ເຂັ້ມແຂງແລະດີເດັ່ນ, ສ້າງຖານກະສິກຳເຂດ ຮ້ອນທັນສະໄໝແຫ່ງຊາດ. ຕ້ອງຍົກສູງຄວາມສາມາດແຫ່ງການພັດທະນາຊັບພະຍາກອນທາງທະເລ, ສະໜັບສະໜູນໄຫຫຼຳສ້າງເຂດທະເລລ້ຽງສັດທີ່ທັນສະໄໝ, ເພີ່ມທະວີການຄົ້ນຄ້ວາວິທະຍາສາດແລະເຕັກເນັກທະເລເລິກ. ທ່ານກ່າວເນັ້ນອີກວ່າ, ໄຫຫຼຳຕ້ອງຢູ່ແຖວໜ້າໃນການປະຕິຮູບໂຄງປະກອບຄວາມມີສີວິໄລທາງລະບົບນິເວດ.
ທ່ານສີຈິ້ນຜິງກ່າວວ່າ, ແຂວງໄຫຫຼຳຄວນເລັ່ງລັດຊຸກຍູ້ການປະຕິຮູບໂຄປະກອບແລະກົນໄກຕ່າງໆໃນຂົງເຂດຊີວິດການເປັນຢູ່ຂອງປະຊາຊົນ, ປັບປຸງລະບົບບໍລິການສາທາລະນະໃຫ້ສົມບູນຂຶ້ນຢ່າງບໍ່ຢຸດຢັ້ງ, ສົ່ງເສີມສະເໝີພາບແລະຍຸຕິທຳໃນສັງຄົມຢ່າງບໍ່ຢຸດຢັ້ງ, ຊຸກຍູ້ຊັບພະຍາກອນສາທາລະນະໃຫ້ລົງສູ່ຂັ້ນພື້ນຖານ, ຊົນນະບົດແລະປະຊາຊົນຜູ້ທຸກຍາກຢ່າງແລດເຖິງ.
ທ່ານສີຈິ້ນຜິງ ກ່າວຕື່ມວ່າ, ສະໜັບສະໜູນໄຫຫຼຳສ້າງຈຸດທົດລອງດຳເນີນການປະຕິຮູບການຄຸ້ມຄອງບຸກຄະລາກອນສາກົນ, "ອະນຸມັດໃຫ້ບຸກຄະລາກອນຊາວຕ່າງປະເທດ, ຮົງກົງ, ມາກາວແລະໄຕ້ຫວັນທີ່ມີສີມືມີເຕັກນິກປະກອບອາຊີບແລະອາໄສຢູ່ແຂວງໄຫຫຼຳຖາວອນຕາມ ກຳນົດ, ອະນຸມັດໃຫ້ນັກສຶກສາຕ່າງປະເທດດີເດັ່ນທີ່ຮຽນຈົບປະລິນຍາໂທແລະລະດັບສູງຈາກມະຫາວິທະຍາໄລແລະສະຖາບັນການສຶກສາຊັ້ນສູງຂອງຈີນເຮັດວຽກແລະສ້າງທຸລະກິດຢູ່ແຂວງໄຫຫຼຳ. ສະໜັບສະໜູນໄຫຫຼຳສ້າງລະບຽບການຄຸ້ມຄອງທີ່ສາມາດດຶງດູດບຸກຄະລາກອນທີ່ມີເຕັກນິກສູງຈາກຕ່າງປະເທດ, ສ້າງກົນໄກດຶງດູດບຸກຄະລາກອນທີ່ເປີດປະຕູສູ່ພາຍນອກກວ້າງກວ່າເກົ່າ, ເຮັດໃຫ້ບຸກຄົນທີ່ມີຄວາມຮູ້ຄວາມສາມາດປະເພດຕ່າງໆສາມາດເສີມຂະຫຍາຍບົດບາດຂອງຕົນຢ່າງສົມບູນຢູ່ແຂວງໄຫຫຼຳ."
ສຸດທ້າຍນີ້, ທ່ານສີຈິ້ນຜິງ ກໍຝາກຄວາມເຖິງເຈົ້າໜ້າທີ່ແລະປະຊາຊົນອັນໄພສານຂອງແຂວງໄຫຫຼຳຢ່າລືມອຸດົມການແຕ່ຫົວທີ, ຈື່ຈຳພາລະກຳຂອງຕົນ, ຮັກສາຄວາມອົດທົນທາງປະຫວັດສາດ, ປະຕິບັດແຜນວາດຈົນເຖິງທີ່ສຸດ, ປະຕິບັດຕໍ່ທຸກໆສະໄໝຂອງເຈົ້າໜ້າທີ່, ເພື່ອສ້າງຜົນງານໃໝ່ທີ່ສະຫງ່າງາມໃນຂະບວນການບັນລຸເປົ້າໝາຍສູ້ຊົນຮ້ອຍປີ 2 ເຫດການ, ແລະບັນລຸຄວາມໄຝ່ຝັນຂອງຊົນຊາດຈີນທີ່ຟື້ນຟູຄວາມຈະເລີນຮຸ່ງເຮືອງອັນຍິ່ງໃຫຍ່.